WORLD บุ๊กยอดโอนที่ดิน “นิคมลำพูน” 1.2 พันลบ. ทยอยรับรู้อีก 500 ลบ.ถึงปี 65
WORLD ผงาด! เผยยอดโอนที่ดินโครงการนิคมอุตสาหกรรมเวิลด์จังหวัดลำพูน กว่า 1,250 ลบ. ส่วนที่เหลืออีก 500 ลบ. คาดปิดดีลภายในปี 2565 พร้อมลุยเปิดเฟสศูนย์อาคารพาณิชย์กว่า 450 ห้อง มูลค่า  1,100  ลบ. พัฒนาแล้วเสร็จปี 2567
17 พ.ค. 2564

ดร.จิรศักดิ์ จิยะจันทน์ ประธานเจ้าหน้าที่บริหาร บริษัท เวิลด์ คอร์ปอเรชั่น จำกัด (มหาชน) หรือ WORLD เปิดเผยว่า บริษัท เวิลด์ อินดัสเทรียล เอสเตท จำกัด ซึ่งเป็นบริษัทย่อยในกลุ่ม ผู้พัฒนาโครงการนิคมอุตสาหกรรมเวิลด์จังหวัดลำพูน ได้โอนที่ดินในนิคมฯมูลค่า 1,250 ล้านบาท ให้กับลูกค้าเรียบร้อยแล้ว และอยู่ระหว่าทยอยโอนกรรมสิทธิ์ที่ดินโซนอุตสาหกรรมส่วนที่เหลือจำนวน 500 ล้านบาท โดยคาดว่าจะแล้วเสร็จภายในปี 2565
นอกจากนี้ โครงการนิคมอุตสาหกรรมเวิลด์จังหวัดลำพูน ยังอยู่ในระหว่างการดำเนินการเปิดเฟสศูนย์พาณิชยกรรม ซึ่งประกอบด้วยอาคารพาณิชย์กว่า 450 ห้อง มูลค่าประมาณ 1,100  ล้านบาท เพื่อเตรียมการรองรับการขยายตัวของโรงงานอุตสาหกรรมเวิลด์ลำพูน คาดว่าจะพัฒนาแล้วเสร็จในปี 2567
อีกทั้งบริษัทฯยังคงเดินหน้าขยายการลงทุนโครงการอสังหาริมทรัพย์อย่างต่อเนื่อง เพื่อผลักดันผลการดำเนินงานเติบโตอย่างแข็งแกร่ง สร้างผลตอบแทนที่ดีให้กับผู้ถือหุ้น
ทั้งนี้ ในเดือนเมษายนที่ผ่านมา WORLD ได้เปิดขายโครงการคอนโดมิเนียม “เดอะ ซิติ้ หาดใหญ่” มูลค่าโครงการกว่า 580 ล้านบาท เพื่อรองรับความต้องการของลูกค้า จากการเติบโตของเมือง ซึ่งระหว่างการพรีเซล โครงการ ได้รับการตอบรับจากลูกค้าอย่างดีเยี่ยม จากจุดเด่นในเรื่องของทำเลที่ตั้ง และราคาอยู่ในระดับที่เหมาะสม คุ้มค่าสำหรับการอยู่อาศัย หรือเพื่อการลงทุนในระยะยาว
พร้อมด้วยต้นเดือนพฤษภาคมที่ผ่านมา ที่ประชุมของคณะกรรมการบริษัทฯ มีมติขายโครงการอสังหาริมทรัพย์ “ดิอะวอร์ด ป่าตอง” มูลค่า 107 ล้านบาท คาดว่าจะแล้วเสร็จภายในเดือนนี้ ส่งผลให้บริษัทฯมีกระแสเงินสดเพิ่ม เพื่อนำไปใช้เป็นเงินทุนหมุนเวียน รองรับแผนขยายธุรกิจในอนาคต